ฝรั่งเศสเตือนกรีซเสี่ยงหลุดกลุ่มยูโรโซน จี้เคลียร์เจ้าหนี้ก่อนทำประชามติ
รัฐมนตรีว่าการกระทรวงการคลังฝรั่งเศสออกมาเรียกร้องว่ากรีซควรตกลงกับเจ้าหนี้ก่อนทำประชามติ และหากผลออกมาไม่ยอมรับเงื่อนไขเจ้าหนี้ มีแนวโน้มสูงมากที่จะพ้นสภาพสมาชิกยูโรโซน
1 ก.ค. 2558

นายมิเชล ชาแปง รัฐมนตรีว่าการกระทรวงการคลัง ประเทศฝรั่งเศส ออกมาเรียกร้องให้กรีซบรรลุข้อตกลงกับกลุ่มเจ้าหนี้ให้ได้เสียก่อน ก่อนที่จะจัดทำประชามติเกี่ยวกับข้อเสนอในการรับการช่วยเหลือทางการเงินจากเจ้าหนี้ ในวันอาทิตย์ที่ 5 ก.ค.ที่จะถึงนี้
ขณะที่นายชาแปงได้กล่าวเพิ่มเติมว่า “เป็นเรื่องสำคัญมาก ที่คณะผู้เจรจาจะต้องหาทางออกให้ได้โดยเร็ว เพื่อเป็นการหลีกเลี่ยงการผิดนัดชำระหนี้โดยกรีซ สำหรับงวดต่อๆไป และหากผลประชามติออกมาว่า ชาวกรีกไม่ยอมรับเงื่อนไขของเจ้าหนี้ ก็มีแนวโน้มสูงมากที่กรีซจะพ้นสภาพ จากการเป็นสมาชิกของยูโรโซน”